Առջևում մեզ սպասվում են տարածաշրջանային նոր իրողություններ. ՌԴ նախագահ Վլադիմիր Պուտինը սեպտեմբերի 25-ին կայցելի Բաքու։ Հանդիպման օրակարգի վերաբերյալ առայժմ հստակ տեղեկություններ չկան։ Բայց ուշադրություն դարձնենք ռուսաստանյան կողմից պաշտոնական մակարդակով հնչող տեսակետներին։ Պետական դումայի ԱՊՀ գործերով, եվրասիական ինտեգրման և հայրենակիցների հետ կապերի կոմիտեի նախագահ Լեոնիդ Կալաշնիկովը Մոսկվա-Բաքու հեռուստակամուրջի ժամանակ հայտարարություն արեց. ՙԵԱՀԿ Մինսկի խումբն ընդունակ չէ կարգավորել հայ-ադրբեջանական, ղարաբաղյան հակամարտությունը։ Միայն Ադրբեջանի և Ռուսաստանի նախագահներն ու Հայաստանի վարչապետը կարող են միասին կարգավորել այս հակամարտությունը։ Մինսկի խումբը չի կարող դա անել՚։ Սրանով Կալաշնիկովն ընդգծեց ՌԴ-ի տարածաշրջանում ունեցած ազդեցիկ դերակատարությունը, բայց անտեսեց հակամարտության կարգավորման հարցում պատասխանատվություն ստանձնած մյուս կողմերին՝ ԱՄՆ-ին ու Ֆրանսիային։ Դա, իհարկե, ինքնանպատակ չէ։ Հարկ կլինի հետևել պուտինյան այցին նախորդող զարգացումներին և համապատասխան հետևություններ անել։